Die fris geboude man raak kort-kort stil terwyl hy in dansende vlamme staar, want wat hy daar sien, is vir hom ’n dolksteek in die hart.
Wanneer hy so in die vuur staar, sien die 45-jarige Stefaans Engelbrecht die toneel wat hom daardie Saterdag, 26 Mei, in die koshuis van die Hoërskool Stella in Noordwes begroet het.
Hy praat in kort sarsies onderbreek deur lang stiltes. Wanneer hy nie in die hart van die vuur staar nie, kyk hy op na Noordwes se sterre, so asof hy sy Marna daar soek.
Hy kon daardie dag nie naby haar kom nie, hervat hy sy vertelling. Die moordtoneel was afgesper. Maar hy kon haar herken waar sy lê, soos ’n gevalle hoofspeler in ’n verskriklike verhoogdrama. Oral was polisiemanne.
By sy bakkie gekom, het hy ’n advokaat en ’n privaat speurder gebel en toe gery na die Bylsmas se plaas, waar Xander (19), Sharnelle se ekskêrel, saam met sy pa, Monte, woon.
Hier waar hy met sy vuurwapen op sy heup langs die vuur sit, wil hy nie daaroor praat nie. Maar hy sê: “Hierdie yster is altyd by my.”
“Sharnelle was saam toe Marna die perd op die buurplaas gaan uitkies. Ek het hulle twee nog die bakkie gegee om die perd te gaan haal, maar toe ek weer sien, kom Marna op sy rug hier aangery.”
Stefaans bring deesdae baie tyd deur hier by die vuur agter die huis waar hy, sy vrou, Rianette, en hul oudste dogter, Riané (18), woon.
Teen die eetkamermuur in die huis hang ’n gedrukte kalender. By die datum 6 Augustus staan “hof” geskryf. Dis wanneer Xander weer op aanklag van Marna en Sharnelle se moorde moet voorkom.
Stefaans vertel Marna is sowat ’n maand voor haar 17de verjaardag vermoor. “Dit was ’n slegte dag vir ons. Ons het van haar as op my pa se plaas gaan strooi.”
Hy het daardie dag, 3 Julie, ’n foto van hom en Marna op sy Facebook-profiel gedeel met die boodskap:
Toe hy die nuus aan Riané oordra dat haar suster dood is, het sy dadelik vir hom gesê: “Pa kan Xander Bylsma maar gaan haal,” vertel Stefaans.
“Dit het so onwerklik gevoel. Ek was bef**. Ek is nou nog bef**. Dis nie wat veronderstel is om met jou kind te gebeur nie.
“Marna-muis, haar ouer sussie en hul ma het ’n goeie band gehad. Ek en Marna-muis het mekaar lekker verstaan.
“Daar is dinge wat my pla, maar weens die hofsaak kan ek nie nou daaroor praat nie. Ek sal elke liewe dag in die hof wees. Maar niks sal haar ooit kan terugbring nie. Sy het haar hele lewe voor haar gehad en is dit ontneem,” sê Stefaans.
Dan kyk hy weer op na die sterre, dié gebroke man wat in sy binneste worstel met die dinge wat geen ouer moet voel nie.